Forslag til RÅDETS BESLUTNING om ændring af Rådets beslutning 90/424/EØF om visse udgifter på veterinærområdet

(forelagt af Kommissionen)

BEGRUNDELSE

Infektiøs lakseanæmi (ISA) er en virussygdom, der blev betragtet som eksotisk i EF, indtil der forekom et udbrud i Skotland i maj 1998. Sygdommen er allerede forekommet i Norge i ca. 10 år og i Canada siden 1997. Den forvolder store tab på laksebrugene.

Bekæmpelsesforanstaltningerne i tilfælde af et udbrud er fastsat i Rådets direktiv 93/53/EØF. Direktivet kræver obligatorisk slagtning af alle fisk i inficerede brug efter en plan, som myndighederne har udarbejdet.

Bluetongue er en vektorbåren virussygdom hos får, geder, kvæg og andre drøvtyggere. Indtil 1998, hvor sygdommen brød ud i Grækenland, blev sygdommen anset for at være eksotisk i EF. I 2000 har sygdommen bredt sig til Italien (Sardinien, Sicilien og Calabrien), Frankrig (Korsika) og Spanien (De Baleariske Øer). Rådet vedtog bekæmpelsesforanstaltninger den 14. november 2000 (Kommissionens forslag KOM(1999)368 endelig, hvori der tages hensyn til denne vektorbårne sygdoms epidemiologi.

For at bistå akvakultursektoren og fåreproducenterne foreslås det, at anvendelsesområdet for Rådets beslutning 90/424/EØF udvides, så den også kommer til at omfatte ISA og bluetongue som sygdomme, hvortil der kan ydes finansiel støtte. Under den foreslåede ordning skal de pågældende medlemsstater forelægge Kommissionen et program med angivelse af alle de finansielle og tekniske detaljer, der er nødvendige for at evaluere programmet. Kommissionen skal godkende disse programmer, før der ydes finansielt tilskud. Det finansielle tilskud kan ydes for forskellige foranstaltninger til bekæmpelse af sygdomme, herunder omkostninger ved prøveudtagning og analyse af prøver, vaccinationsplaner, bekæmpelse af bluetongues vektorer, slagtning af dyr osv.

Med hensyn til bluetongue fastsættes det finansielle tilskud til 50% af medlemsstatens omkostninger ved at kompensere ejerne for slagtning af dyrene.

Med hensyn til ISA er Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet, særlig artikel 15, stk. 3, litra g), et passende retsgrundlag. Den finansielle deltagelse er i overensstemmelse med de generelle strukturfondsbestemmelser, dvs. henholdsvis op til 75% af medlemsstatens omkostninger i mål 1-områder og 50% i andre områder.

Forslag til RÅDETS BESLUTNING om ændring af Rådets beslutning 90/424/EØF om visse udgifter på veterinærområdet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet [1], senest ændret ved beslutning 94/370/EF [2], særlig artikel 24, stk. 1,

[1] EFT L 224 af 18.8.1990, s. 19.

[2] EFT L 168 af 2.7.1994, s. 33.

under henvisning til forslag fra Kommissionen [3], og

[3] EFT L

ud fra følgende betragtninger:

(1) Ifølge beslutning 90/424/EØF kan EF yde finansielt tilskud til udryddelse og overvågning af de sygdomme, der er opført på listen i bilaget til nævnte beslutning.

(2) Listen kan suppleres eller ændres for at tage hensyn til udviklingen i sundhedssituationen i EF.

(3) Infektiøs lakseanæmi (ISA) er en ny sygdom, der for første gang forekom i EF i 1998, og som kan forvolde store tab for lakseopdrætterne.

(4) Det er vigtigt, at ISA bekæmpes, så det undgås, at sygdommen breder sig til andre områder.

(5) Bluetongue er en virussygdom hos får, geder, kvæg og andre drøvtyggere, der overføres af leddyr.

(6) I 1998 blev bluetongue overført til EU's område udefra og spredtes via inficerede vektorer.

(7) Visse områder i EU må på grund af klimaforholdene betragtes som højrisikoområder med hensyn til bluetongue.

(8) I beslutning 90/424/EØF er der fastsat aktioner af hastende karakter i forbindelse med udbrud af bluetongue. Der ydes også EF-tilskud til overvågning og til visse bekæmpelsesforanstaltninger, herunder vaccination i højrisikoområder med hensyn til bluetongue eller i områder, hvor sygdommen er endemisk.

(9) I betragtning af denne udvikling bør ISA og bluetongue opføres på den pågældende liste, så der kan ydes EF-tilskud til programmerne for udryddelse og overvågning af disse sygdomme.

(10) For at der kan ydes et EF-tilskud, skal de relevante krav i beslutning 90/424/EØF og, for så vidt angår ISA, Rådets direktiv 93/53/EØF om minimumsfællesskabs foranstaltninger til bekæmpelse af visse fiskesygdomme [4], senest ændret ved akten vedrørende Østrigs, Finlands og Sveriges tiltrædelse, opfyldes.

[4] EFT L 175 af 19.7.1993, s. 23.

(11) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet [5], særlig artikel 15, stk. 3, litra g), er et passende retsgrundlag for et finansielt tilskud til bekæmpelse af infektiøs lakseanæmi. Bestemmelserne i afsnit III i forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene [6] finder derfor anvendelse uanset bestemmelserne i artikel 24, stk. 5, stk. 6, andet punktum, stk. 8 og stk. 9, i beslutning 90/424/EØF -

[5] EFT L 337 af 30.12.1999, s. 10.

[6] EFT l 161 af 26.6.1999, s. 1.

VEDTAGET FØLGENDE BESLUTNING:

Artikel 1

Følgende led indsættes i gruppe 1 i bilaget til beslutning 90/424/EØF:

" - Infektiøs lakseanæmi (ISA)*

- Bluetongue i endemiske områder eller højrisikoområder"

* EF yder kun finansielt tilskud til aktioner til bekæmpelse af ISA efter artikel 15, stk. 3, litra g), i forordning (EF) nr. 2792/1999. For sådanne aktioner anvendes bestemmelserne i afsnit III i forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene uanset bestemmelserne i artikel 24, stk. 5, stk. 6, andet punktum, stk. 8 og stk. 9, i beslutning 90/424/EØF.

Artikel 2

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand